Recurso exemplo do proxecto: CURSO DE PROXECTOS INTEGRADOS DE INVESTIGACIÓN E TRATAMENTO DA INFORMACIÓN

- 1.2.- Os recursos.
- Buscando as fontes.
- Detectamos as necesidades de información.
- Tipoloxía de fontes de información.
- Seleccionamos as fontes.
- Definimos os criterios de busca.
- A rede de redes: fonte de información.
- Autoavaliación.

« Anterior | Seguinte »

# Detectamos as necesidades de información.

O primeiro que debemos pescudar son as necesidades de información e formación que temos para este poder desenvolver esta investigación. Teremos que reunirnos e poñer en común as nosas opinións. Debemos ter claro primeiro que é o que si sabemos sobre o tema que nos poida axudar na investigación. Debemos telo en conta e confeccionar unha lista con estes aspectos que si sabemos.
En segundo lugar poñemos en común o que non sabemos sobre o tema do proxecto. Obteremos así unha segunda lista das cousas que non sabemos.
Finalmente reflexionaremos sobre cales son as nosas necesidades de información e formación para o proxecto. Será a lista do que necesitamos saber. Non é a simple diferenza do que non sabemos fronte o que si sabemos. Entre o que non sabemos hai que decidir que cousas son importantes para desenvolver o noso produto final, resultado último de todo o proxecto e investigación, tratamento e divulgación.

## Recomendación

Para detectar as necesidades de información e de formación (destrezas e habilidades), o máis práctico é realizar a técnica da choiva de ideas. Faremos unha posta en común con todas aquelas respostas que se nos ocorran ás tres preguntas seguintes. Nun traballo posterior de análise seleccionaremos entre tod@s as respostas máis axeitadas, agruparémolas e, no seu caso, desbotaremos aquelas non procedentes. Este proceso o documentaremos, tendo especial coidado en listar as necesidades reais de información, xa que serán a base sobre a que asentaremos o traballo nas fases seguintes.

Reflexionaremos e seleccionaremos as respostas máis adecuadas ás preguntas

#### Que é o que xa sabemos?

#### Que é o que non sabemos?

#### Que queremos saber?

O resultado das nosas reflexións o recolleremos nun documento como o que atopamos a continuación de modelo:

#### Fase 2.- Os recursos.

#### 2.1.- Detección das necesidades de información.

Podes ver o documento na imaxe seguinte e descargalo (en formato pdf ou en formato editable .odt) nas ligazóns que veñen despois da imaxe.

Manuel Torres Búa.. Imaxe do modelo de documento "2.1.- Detección das necesidades de información" (CC BY-SA)

Descarga o documento nas seguintes ligazóns.

Acceso ao documento "2.1.- Detección das necesidades de información" en formato pdf.

Acceso ao documento "2.1.- Detección das necesidades de información" en formato odt.

## Exemplo

Supoñamos que imos desenvolver un proxecto de investigación sobre as pontes que cruzan os ríos do noso concello: a súa tipoloxía, características, historia, lendas,antecedentes,…

Podemos pensar que o produto final será unha exposición temática (paneis informativos e proxeccións multimedia). O motivo que arrinca este hipotético proxecto é a necesidade de poñer en valor estas construcións polo seu peso histórico e social, o valor construtivo, etcétera; que representan na nosa contorna.

Pensemos como responderiamos ás tres preguntas clave:

Que é o que xa sabemos?
Que é o que non sabemos?
Que queremos saber?

### Retroalimentación

Podemos ter certas ideas sobre as pontes, coñecer algúns tipos; incluso como se constrúen. É moi posible que poñamos en común exemplos próximos de pontes concretas con información básica sobre elas. Concretando todas estas cuestións obtemos o listado do que sabemos.

Imos a listar agora o que non sabemos. Que non sabemos sobre pontes? Pois seguramente moitas cousas: como se executaron, os tipos de pontes que pertencen a cada época histórica, os estilos, as tipoloxías, as condicións históricas e sociais nas que se construían, os oficios relacionados,… Como vedes infinidade de aspectos. Facemos un esforzo por sintetizar nunha lista o que non sabemos.

Pero o noso proxecto non será “As Pontes”. Non ten sentido. Na fase primeira acoutariamos o proxecto definindo un obxectivo e uns condicionantes. Polo tanto o noso proxecto pode ser As nosas Pontes, As pontes de ?, podemos centrarnos en As Pontes Medievais no concello de …

É dicir, segundo sexa o noso proxecto e o tipo de produto final que vaiamos realizar, (unha exposición temática), ese listado de información que non sabemos sobre as pontes reducirase e adaptarase ás nosas necesidades concretas.

Debemos ter presente sempre o problema ou necesidade do proxecto. Si o que detectamos é que se están deteriorando pontes antigas, centraremos o proxecto e o produto en valorar e potenciar o coñecemento destas pontes así como reivindicar a súa importancia. Si o problema é a historia conxunta de dúas localidades, poboacións ou lugares unidos por pontes, o produto e o centro do proxecto obrigarannos a ter outra mirada do tema e condicionará de xeito diferente nosa necesidade de información. A partir de aquí elaboraremos o listado do que necesitamos saber.

Licenciado baixo a Licenza Creative Commons Recoñecemento 4.0

« Anterior | Seguinte »
Manuel Torres Búa. Proxecto para licenza de formación: CURSO: PROXECTOS INTEGRADOS DE INVESTIGACIÓN, TRATAMENTO E DIVULGACIÓN DA INFORMACIÓN. Xullo de 2015.